मरने वालों में तीन बच्चे, 8 महिलाएं; 35 घायल
Bangladesh Road Accident - Bus Falls Into Pond In Jhalakathi Sadar. बांग्लादेश के झालाकाथी सदर उपजिला के छत्रकंडा इलाके में शनिवार को एक बस तालाब में जा गिरी।
बांग्लादेश के झालाकाथी सदर उपजिला के छत्रकंडा इलाके में शनिवार को एक बस तालाब में जा गिरी। इस हादसे में करीब 17 लोगों की मौत हो गई, जबकि 35 लोग घायल हुए हैं। हादसे में मरने वालों में तीन बच्चे और 8 महिलाएं हैं।
बारिशाल डिवीजन कमिश्नर एमडी शौकत अली ने इसकी जानकारी दी है। घायल हुए लोगों ने हादसे के लिए ड्राइवर की लापरवाही को जिम्मेदार ठहराया है। उन्होंने कहा कि बस में क्षमता से ज्यादा लोग सवार थे, जिसकी वजह से दुर्घटना हुई।
बरिशाल-खुलना हाईवे पर हादसा हुआ
न्यूज एजेंसी ANI ने द डेली स्टार की रिपोर्ट के हवाले से बताया कि बशर स्मृति परिवहन की एक बस शनिवार सुबह 9 बजे पिरोजपुर के भंडरिया से बरिशाल के लिए निकली थी। बस में 52 पैसेंजर की क्षमता थी, लेकिन ड्राइवर ने 60 लोगों को बस में बैठा लिया। करीब 10 बजे बस बरिशाल-खुलना हाईवे पर छत्रकांडा में सड़क किनारे एक तालाब में गिर गई।
पैसेंजर ने बताया- ड्राइवर सुपरवाइजर से बात कर रहा था
मोहम्मद मोमिन ने बताया कि मैं भी उस बस में सवार था। बस में पैसेंजर गलियारे में खड़े थे। बस चलाने के दौरान ड्राइवर, सुपरवाइजर से बात कर रहा था। तभी बस सड़क से उतर गई और तालाब में घुस गई।
पैसेंजर्स बस के अंदर फंस गए थे, क्षमता से ज्यादा लोग होने की वजह से बस तुरंत ही तालाब में डूब गई। मैं किसी तरह बस से बाहर निकलने में कामयाब रहा।
पुलिस का कहना है कि हादसे में घायल या जान गंवाने वाले में से ज्यादातर पिरोजपुर के भंडरिया उपजिला और झलकाठी के राजापुर इलाके के निवासी हैं।
जून में 559 बस हादसे हुए
मीडिया रिपोर्ट्स के मुताबिक बांग्लादेश में आए दिन बस हादसे होते रहते हैं। रोड सेफ्टी फाउंडेशन (RSF) के मुताबिक, बांग्लादेश में जून महीने में 559 बस हादसे हुए। जिनमें 562 लोगों की मौत हुई और 812 लोग घायल हुए।